བོད་ལྷམ་ཀོ་རྩེག་ནི་ལྷམ་དཀྱུས་མ་འཚེམ་བཟོ་བྱ་ཐབས་དང་འདྲ་རུང་།རྒྱུ་ཆ་ལྟོས་བཅས་ཀྱིས་ལེགས་པོ་གཏོང་བའི་ཐོག་མཐིལ་ལ་ཀོ་བ་ཉིས་བརྩེགས་གཏོང་བ་དང་།ཟོམ་པའི་རིའམ་ལྡེབས་སུ་སི་ཤན་ཚོན་ཁྲས་འཇའ་སྒྲིག་པ་དང་རྒྱ་ནག་ལྕགས་རིའམ་གཡུང་དྲུང་ལག་འཁྱུད་རྒྱག་གི་ཡོད་ལ།ལྷམ་གྱི་སྣ་གདོང་དང་གཏིང་རྒྱན་དུའང་སི་ཤན་འཚེམ་དྲུབ་ཀྱི་མེ་ཏོག་རྒྱས་ཐག་ཆོད་རྒྱག་གི་ཡོད།དང་དོད་ཆེ་བས་ཟོམ་པའི་རིར་སིང་སྐུད་དཀར་པོ་གཏོང་བ་དང་ཁབ་ཕྲ་མོས་འཚེམ་བུ་ཧ་ཅང་ཞིབ་ཚགས་པོ་རྒྱག་གི་ཡོད།ལྷག་དོན་དུ་ཀོ་རྩེག་མཐིལ་གཉིས་མའི་དམིགས་བསལ་ཁྱད་ཆོས་ནི་མཐིལ་གྱི་ཀོ་རྩེག་བར་དུ་ཏིམ་པི་ཞེས་པའི་ཀོ་བ་ལྗང་ཁུ་སྲབ་མོ་ཞིག་གིས་འདྲིལ་གཏོང་བ་མ་ཟད།དེའི་སྟེང་འོག་གཉིས་སུ་གསེར་སྐུད་གཏོང་བ་སོགས་ཀོ་རྩེག་གི་རྒྱུ་ཆ་སྤུས་ཀ་དག་པ་དང་།བཟོ་རྩལ་རྙོག་འཛིང་ཆེ་བ།མཛེས་འཆོས་ཀྱི་རིན་ཐང་མཐོ་བ་བཅས་ཀྱིས་བོད་ལྷམ་གྱི་རིན་པ་མཐོ་ཤོས་ཤིག་རེད།ལྷམ་བཟོ་བའི་ལས་རིགས་ཁྲོད་དུ་ཟོམ་མཐིལ་ནང་ངོས་ཀྱི་ཕྱིང་པའམ་སྣམ་བུར་འཚེམ་བུ་ཧྲལ་པོ་རྒྱག་པར་ཧབ་འཚེམ་ཞེས་ཟེར་བ་དང་།ཟོམ་པའི་ངོས་སུ་འཚེམ་བུ་ཧྲལ་ལོས་འབྲིང་ཙམ་རྒྱག་པ་དེར་ཤར་རྒྱག་པ་ཟེར།སི་ཤན་ཚོས་སྣས་ཤིང་ལོ་དང་མེ་ཏོག་སོགས་ཀྱི་ཕར་ཆིན་ནམ་འཚེམ་དྲུབ་རྒྱག་པ་ནི་མུ་ཏིག་སྟར་ལ་བརྒྱུས་པ་དང་འདྲ་བའི་ཆ་ནས་མུ་ཏིག་འཚེམ་བུ་ཞེས་བརྗོད་ཀྱི་ཡོད།